[{"text_idx": "#000002", "text": "Siarter Creu LleoeddNewyddion a DolenniAdnoddau"}, {"text_idx": "#000003", "text": "Astudiaeth Achos: Creu cyfleuster a arweinir gan y gymuned yn eiddo'r gymuned"}, {"text_idx": "#000004", "text": "Ti\u0302m Grange Pavillion sy'n dweud wrthym y stori creu lleoedd y tu o\u0302l i'w datblygiad yn Grangetown, Caerdydd"}, {"text_idx": "#000008", "text": "Gan ffurfio prosiect Pafiliwn Grange, aeth y preswylwyr i bartneriaeth gyda Phorth Cymunedol Prifysgol Caerdydd yn 2012 i lansio Picnic Syniadau, diwrnodau digwyddiadau a chyfnod preswyl o dair blynedd gyda rhaglen reolaidd o weithgareddau yn yr adeilad gwag i godi ymwybyddiaeth a meithrin gallu trwy ddatblygu perthnasoedd a\u0302'r trigolion lleol a sefydliadau a busnesau cymunedol oedd eisoes yn bodoli. Datblygodd y ti\u0302m dylunio, dan arweiniad Dan Benham Architects a Grw\u0302p IBI, friff dylunio trwy weithdai dylunio yn archwilio'r syniadau a gre\u0308wyd yn ystod y cyfnod preswyl."}, {"text_idx": "#000010", "text": "Cefnogodd cydweithio agos rhwng CIO Pafiliwn Grange, Porth Cymunedol Prifysgol Caerdydd, Ysgol Pensaerni\u0308aeth Cymru, Dan Benham a Grw\u0302p IBI sawl blwyddyn o ymchwil i sicrhau dealltwriaeth ddofn o'r cyd-destun cyn dechrau ar unrhyw gynigion dylunio. Gofynnodd stiwdios dysgu byw a gydarweiniwyd gan breswylwyr i fyfyrwyr gofnodi a dadansoddi archifau hanesyddol a chyfoes, a chynhaliwyd Picnics Syniadau, diwrnodau gweledigaeth, a diwrnodau adrodd straeon i edrych ar leoliadau ffisegol a diwylliannol Grangetown. Roedd yr holl ymchwil yn gweithio gydag egwyddorion ymholi gwerthfawrogol ac ar sail asedau, gan ganolbwyntio ar ddathlu ac adeiladu ar gryfderau, sgiliau a phosibiliadau cyfredol yn lle nodi problemau i'w datrys."}, {"text_idx": "#000011", "text": "Llywiwyd y dylunio gan y cyfnod preswyl yn yr adeilad gwag, gan agor yr adeilad a'r tir ar gyfer llu o weithgareddau gwahanol i'w cynnig a'u profi cyn gwneud unrhyw benderfyniadau dylunio terfynol. Roedd elfennau dylunio allweddol - pwysigrwydd mynediad i ardd gysgodol, ystafell ddosbarth awyr agored a lle ar gyfer digwyddiadau, caffi'n gweini'r adeilad a'r parc, amrywiaeth o fannau annibynnol a hyblyg y gellir eu harchebu, paled o ddeunyddiau fyddai'n parchu cyd-destun tai teras Fictoraidd a dyluniad sgrin yn defnyddio manylion bandstand hanesyddol y parc - yn ganlyniad uniongyrchol i sawl blwyddyn o ddiwrnodau agored a gweithdai dylunio gyda grwpiau cymunedol niferus."}, {"text_idx": "#000012", "text": "Fel cyfleuster yn cael ei redeg gan aelodau'r gymuned, nod craidd oedd cyflawni ansawdd dinesig tymor hir, gan flaenoriaethu deunyddiau ac offer ansawdd uchel a hawdd eu cynnal."}, {"text_idx": "#000014", "text": "Nod craidd CIO Pafiliwn Grange yw creu gofod ansefydliadol croesawgar, hygyrch, sy'n dangos ymdeimlad o ansawdd dinesig tymor hir. Mae'r cynllun ffisegol yn cynnig tri lle aml-ddefnydd dan do, swyddfa ar gyfer cydweithio, ystafell ddosbarth awyr agored a lle ar gyfer digwyddiadau awyr agored. Roedd digwyddiadau a gweithdai'r cyfnod preswyl cyn y datblygiad yn pwysleisio'r angen am gyfres o fannau hyblyg, cadarn, disglair, hael y gellid eu gweithredu'n annibynnol ond yn gysylltiedig, gyda mynediad uniongyrchol i'r gerddi, er mwyn cynnal amrywiaeth eang o weithgareddau cymunedol. Gellir mynd i bob man unigol drwy'r caffi cymunedol a\u2019r toiledau cyhoeddus hygyrch gerllaw sy'n gwasanaethu Pafiliwn Grange a Gerddi Grange, ac mae hyn yn annog croes-ddefnydd gan ddefnyddwyr Pafiliwn Grange a'r parc."}, {"text_idx": "#000016", "text": "Dechreuodd y prosiect gyda phreswylydd yn siarad a\u0302 chynghorydd lleol ynglyn a\u0302 gwneud rhywbeth am gyfleuster lleol oedd yn dirywio. Y sgwrs hon, oedd yn canolbwyntio ar yr angen i wneud rhywbeth o ansawdd uchel, oedd dechrau'r broses o Drosglwyddo Asedau Cymunedol, gyda chefnogaeth rhaglen Camu Ymlaen Cyngor Caerdydd. Grant Partneriaethau Cymdogaeth gan Gyngor Caerdydd oedd y grant allanol cyntaf a olygodd bod modd cyflogi pensaer i gynnal astudiaeth dichonoldeb cynnar. Cefnogodd aelodau cyngor yr awdurdod lleol y prosiect a throsglwyddiad yr asedau drwy gydol y broses ac maen nhw'n aelodau o CIO Pafiliwn Grange er mwyn cynnal perthynas barhaus. Daeth Porth Cymunedol Prifysgol Caerdydd ag ymrwymiad sefydliadol tymor hir i'r prosiect o'r camau cynharaf, ynghyd a\u0302 Choleg Caerdydd a'r Fro, Tai Taff, RSPB Cymru, a Chlwb Rotari Bae Caerdydd, a phob un yn dod a\u0302 chyswllt cynyddol ag amrywiol feysydd o adnoddau ac arbenigedd i gefnogi'r prosiect wrth iddo symud ymlaen trwy bob cam."}, {"text_idx": "#000017", "text": "Gwnaed cais llwyddiannus am grant Trosglwyddo Asedau Cymunedol 2 y Loteri Genedlaethol a chafwyd cefnogaeth dau gam i ddatblygu cais cynllunio ac achos busnes, a chyllid cyfalaf a refeniw 5 mlynedd i gefnogi'r ailddatblygiad a'r lansiad. Roedd cyllid y loteri\u2019n cynnwys mentoriaeth gan Gymdeithas Ymddiriedolaethau Datblygu Cymru (DTA Cymru), ac ymweliadau rhwydweithio a\u0302 safleoedd prosiectau trosglwyddo asedau cymunedol eraill ledled Cymru, a oedd yn amhrisiadwy wrth nodi heriau a chyfleoedd allweddol i ymdrin a\u0302 nhw yn y bri\u0302ff dylunio a'r achos busnes."}, {"text_idx": "#000018", "text": "Ynghyd a\u0302 sawl practis pensaerni\u0308ol arall, gwahoddwyd y ti\u0302m dylunio ar y dechrau i ymuno a\u0302'r prosiect trwy friffiau addysgu byw byr a gyllidwyd, gan roi cyfle i'r timau dylunio wreiddio yn y prosiect a chynnal gweithgareddau cyn-ddylunio i ddod i adnabod grw\u0302p y preswylwyr, y gymuned ehangach, a'r safle. Dewiswyd y ti\u0302m dylunio ar sail tystiolaeth o ddull cyd-gynhyrchu cymunedol, a pharhaodd i gynnal gweithdai dylunio yn ystod y cyfnod preswyl ar sawl cam dylunio allweddol, o'r cysyniad hyd at y dylunio manwl. Daeth briffiau addysgu byw blynyddol gydag Ysgol Pensaerni\u0308aeth Cymru a\u0302 myfyrwyr i ymchwilio ymhellach i benderfyniadau dylunio, gan gynnwys manylion y sgriniau allanol, cynllunio ar gyfer gweithgareddau dyddiol, a gwerthuso o\u0302l-ddeiliadaeth barhaus."}, {"text_idx": "#000020", "text": "Hyd y cyfnod a graddfa'r galwadau ar bawb dan sylw - roedd angen sawl mis ar rai o'r ceisiadau grant i gwblhau'r gwaith papur - a'r cydbwysedd wrth gynnal cyd-gynhyrchu ymhlith grw\u0302p o gleientiaid oedd yn esblygu'n barhaus, ynghyd a\u0302 gweledigaeth oedd yn esblygu. Roedd dyddiadau cau grantiau weithiau'n arwain at benderfyniadau tymor byr yn hytrach na thymor hir er mwyn cyflawni terfynau amser gwariant cyfalaf, a bu'n rhaid cydbwyso pwysau fframweithiau sefydliadol a phwysau cyllidebol tymor byr yn erbyn buddiannau tymor hir cyflawni ansawdd dinesig. Roedd pwysau unigryw yn sgil cloi'r safle adeiladu ac agor yr adeilad yn ystod cyfnodau clo Covid-19, gan leihau cyllidebau diwedd y cyfnod adeiladu ar gyfer y tu mewn, ond caniata\u0301u ar gyfer agoriad moel ac ymgyrch codi arian barhaus i ddod a\u0302'r tu mewn yn fyw gyda'n gilydd."}, {"text_idx": "#000021", "text": "Beth yw elfen fwyaf llwyddiannus y datblygiad?"}, {"text_idx": "#000022", "text": "Mae cyfleuster a ragwelwyd gan y gymuned, a arweinir gan y gymuned, gyda lleoedd hael, disglair, deniadol a hyblyg y tu mewn a'r tu allan bellach yn dod yn fyw drwy ymdrechion amrywiaeth enfawr o unigolion a sefydliadau lleol a chenedlaethol, yn gweithio gyda'i gilydd i arwain gweithgareddau ar gyfer amrywiaeth o oedrannau, crefyddau, rhyweddau a chyflyrau iechyd corfforol a meddyliol. Fel y nododd post gan nowinaminutemedia yn ddiweddar: 'Mae ehangiad nodedig \u00a32m y ganolfan eisoes wedi profi'n lle rhyfeddol o ddeniadol a diogel i dyfu, arddangos, cwrdd, ffilmio a chreu.'"}, {"text_idx": "#000024", "text": "Dileodd cyfnod clo Covid-19 y gyllideb ar gyfer y tu mewn, gan effeithio'n benodol ar ddodrefn a gosodiadau mewnol ac allanol. Er bod y penderfyniad i gynnal ansawdd y palet deunyddiau parhaol yn gywir, mae wedi golygu lansiad moel gyda'r nod tymor hir o ychwanegu mwy o'r elfennau mewnol cyfoethocach, mwy lliwgar a meddal, a chwblhau mwy o'r elfennau tirlunio gan gynnwys gwelyau uchel, seddi a rheseli seiclo. Mae cydbwyso ansawdd dinesig tymor hir yn erbyn diffygion cyllidebol tymor byr bob amser yn arwain at rywfaint o beirianneg gwerth, ond roedd yr ymrwymiad tymor hir gan bawb yn golygu bod modd i\u2019r penderfyniadau ganolbwyntio ar werth tymor hir gyda hyder na fydd y prosiect yn dod i ben pan fydd y drysau'n agor."}]